Ma sien hoe kind (2) verongelukArgieffoto ŉ Ma het Sondag in die vroeë oggendure gesien hoe die motor wat haar man bestuur het, teen ŉ vragmotor in die ooste van Pretoria bots. Die botsing het die lewe van die man en vrou se tweejarige kind geëis. Volgens Chris Botha, woordvoerder van Netcare 911, het die ongeluk omstreeks 00:20 in Simon Vermootenweg plaasgevind. “Volgens inligting van die toneel het die vrou in ŉ ander motor agter haar man aangery toe die botsing plaasgevind het. Die kind het saam met die pa in sy motor gery,” het Botha gesê. Die kind was reeds dood toe paramedici by die toneel opgedaag het. Die pa was in ŉ ernstige toestand en is met ŉ ambulans na ŉ nabygeleë hospitaal geneem vir verdere behandeling. Die oorsaak van die botsing word ondersoek.